CELEX: 32019D0513
Language: hu
Date: 2019-03-26 00:00:00
Title: A Bizottság (EU) 2019/513 határozata (2019. március 26.) az európai védelmi ipari fejlesztési programra vonatkozó biztonsági keretről

27.3.2019   
               
               
                  HU
               
               
                  Az Európai Unió Hivatalos Lapja
               
               
                  L 85/43
               
            
         A BIZOTTSÁG (EU) 2019/513 HATÁROZATA
         (2019. március 26.)
         az európai védelmi ipari fejlesztési programra vonatkozó biztonsági keretről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre és különösen annak 249. cikkére,
         mivel:
         
                     (1)
                  
                  
                     Az európai védelmi ipari fejlesztési program (1) (a továbbiakban: program) az Európai Védelmi Alap képességfejlesztési keretének a 2019–2020-as időszakra szóló programja.
                  
               
                     (2)
                  
                  
                     A minősített adatok programon belüli kezelésére az (EU, Euratom) 2015/444 bizottsági határozat (2) alkalmazandó.
                  
               
                     (3)
                  
                  
                     Tekintettel a program sajátosságaira és a tagállamok programban betöltött szerepére, egy adott fejlesztési tevékenység végrehajtása során keletkezett új adatokat azok a tagállamok minősíthetik, amelyek területén a kedvezményezettek letelepedtek, és e célból e tagállamok a támogatási megállapodás aláírása előtt biztonsági keretet hoznak létre,
                  
               ELFOGADTA EZT A HATÁROZATOT:
         
            1. cikk
            Az adatok minősítése
            
               (1)   A program keretében egy adott fejlesztési tevékenység végrehajtása során keletkezett új minősített adatok kibocsátójának kilétéről azok a tagállamok határoznak, amelyek területén a kedvezményezettek letelepedtek.
            
            
               (2)   E célból az érintett tagállamok a tevékenységgel kapcsolatos minősített adatok védelmére és kezelésére irányuló egyedi biztonsági keretet határozhatnak meg, és arról tájékoztatják a Bizottságot.
            
            
               (3)   Ez a biztonsági keret nem érinti a Bizottság azon lehetőségét, hogy hozzáférjen a tevékenység végrehajtása szempontjából szükséges adatokhoz.
            
            
               (4)   Ha az érintett tagállamok nem alakítanak ki egyedi biztonsági keretet, a Bizottság hozza létre a tevékenységre vonatkozó biztonsági keretet az (EU, Euratom) 2015/444 határozat rendelkezéseivel összhangban.
            
            
               (5)   A tevékenységre alkalmazandó biztonsági keretet legkésőbb a támogatási megállapodás aláírása előtt létre kell hozni.
            
         
         
            2. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2019. március 26-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  A programot az Unió védelmi iparának versenyképességét és innovációs képességét támogató európai védelmi ipari fejlesztési program létrehozásáról szóló, 2018. július 18-i (EU) 2018/1092 európai parlamenti és tanácsi rendelet (HL L 200., 2018.8.7., 30. o.) hozta létre.
         
            (2)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).